
Урысейм и Президентым IуощIэ
Къэрэшей-Шэрджэс.Урысей Федерацэм и Президент Путин Владимир хуэзащ КъШР-м и Iэтащхьэ Темрезов Рашид. Ахэр тепсэлъыхьащ республикэм и социально-экономикэ зыужьыныгъэм, зэфIагъэкIахэм, къапэщыт къалэнхэм.
ЕхъулIэныгъэ нэхъыщхьэу Темрезов Рашид къыхигъэщащ федеральнэ центрым ахъшэшхуэ зрит щIыналъэхэм иджы япэу къызэрыхэкIар. — КъШР-р иджы зыхыхьэр къызэрыгуэкI дотацэ зыIэрыхьэхэрщ. «Лэжьыгъэшхуэ едгъэкIуэкIащ дэ езым ди хэхъуэхэр нэхъыбэ хъуным теухуауэ», — жиIащ республикэм и Iэтащхьэм.
Тыркум къраш ерыскъыхэкIхэр ягъэмащIэ
Абхъаз.Республикэм и Правительствэм Тыркум къраш бдзэжьейхэр, хадэхэкIхэмрэ пхъэщхьэмыщхьэхэмрэ игъэмэщIащ.
Абхъазым и Правительствэм игъэбелджылащ Тыркум кърашым ящыщу 2016 гъэм гъатхэпэм и 1-м щыщIэдзауэ ягъэмэщIэнухэр. А унафэм Iэ щIидзащ премьер-министр Миквабия Артур. Абы хохьэ бдзэжьейхэкIхэр, кIэртIофыр, бжьыныр, къэбыстэр, нащэр, нэгъуэщI хадэхэкIхэри. ПхъэщхьэмыщхьэхэкIхэм хеубыдэ цитрусхэр, жызумыр, хъэуаныр, хъарбызыр, мыIэрысэр, кхъужьыр, хьэиуэр, хуэрэджэр, балийр, — къет Правительствэм и пресс-IуэхущIапIэм.
ЛэжьапIэншэхэр нэхъ мащIэ мэхъу
Адыгей.Илъэс кIуам Адыгейм лэжьапIэншэу зезыгъэтхахэр цIыху мини 10 мэхъу.
Республикэм и премьер-министр КъумпIыл Мурат жиIащ апхуэдэхэр гъэбелджылыным ехьэлIа лэжьыгъэр нэхъри щIагъэхуэбжьэну.
Адыгейстатым къызэритымкIэ, нэгъабэ щэкIуэгъуэм и кIэм лэжьапIэншэт IэнатIэ щыIутыфыну ныбжьым хиубыдэ цIыхухэм я процент 1,3-р. ИлъэсыщIэм Адыгейр яхыхьащ лэжьапIэншэхэр куэдкIэ нэхъ мащIэ щыхъуа щIыналъэхэм.
УЭРДОКЪУЭ Женя.
